Kuba (park)

Kuba (Cuba) er en park på begge sider av Akerselva på Grünerløkka i Oslo. Den ble anlagt i 1928.

I 1999 ble Kuba park opparbeidet og utvidet på Lysverkets tidligere lagerområde.

Parken mellom Gamle Aker og Grünerløkka har en paviljong som brukes for både den nokså utradisjonelle 17. mai-feringen på Kuba og for politiske debatter. Mer enn noe er denne parken blitt kjent som et åsted for kulturarrangementer og politiske markeringer – filmvisninger, solidaritetsmarkeringer, ballspill og konserter.

Parkområdet mellom Åmodt bro og Vulkanhallen på Grünerløkka er det som idag kalles Kuba. Den karakteristiske runde asfaltplassen huset tidligere en stor sylinderformet gassbeholder ("Gassklokka") som tilhørte Oslo Gassverk. En skatepark på plassen (Kuba Betongpark) har fått godkjenning av Bymiljøetaten og er nå i finansieringsfasen.

Navnet 
Navnet har avfødt flere teorier:
En teori er at navnet kommer av fyrhuset for gassbeholderen på Kuba. Denne er tegnet av arkitekt Thorvald Astrup og sto ferdig i 1924. Denne gassbeholderen hadde visstnok en overbygning formet som en kube, og i henhold til denne forklaringen fikk den navnet Kuba. Men bilder viser at gassbeholderen var sylinderformet, så forklaringen er neppe riktig. 
Ifølge navneekspert Leif Gjerland stammer navnet Kuba faktisk fra krigen mellom USA og Spania i 1898, som var begynnelsen på Cubas frigjøring. Sjøfolk fortalte historiene, og guttungene lekte det de hørte om. Kuba er derfor navnet på øya like nedenfor studentsiloen, rett innenfor stedet som heter Ny York. 
Navnet kan også være en sammentrukket form av navnet til plassen «Kudskebakken», som lå nedenfor Telthusbakken (se kartillustrasjonen).

Fyrhuset

Fyrhuset ble oppført i 1924 som fyrhus for gassklokken som dengang var nærmeste nabo til parken. Det er tegnet av arkitekt Thorvald Astrup i nyklassisisme med fine proporsjoner og detaljer. Bygningen hadde lenge stått og forfalt og var nærmest en ruin da Jørn Hugo Hansen, Pontus Svensson og Bo startet kafe/utested i bygget under navnet Pavilion i 2007 . Fra 2010 drives Vertshuset Kuba der. Fra 2011 byttet bygget igjen navn til Fyrhuset Kuba.

Fyrhuset Kuba park er tildelt en kulturvernpris fra Fortidsminneforeningen avdeling Oslo og Akershus.

Referanser

Litteratur 

St. Hallvard 3 + 4/2014. Oslo Byes Vel

Eksterne lenker
 
 Oslo kommune: Kinosuksess på Kuba besøkt 22. april 2008
 Pressemelding fra Fortidsminneforeningen Oslo og Akershus avdeling besøkt 22. april 2008
 1 Tusen år i Telthusbakken og området omkring besøkt 19. mai 2009

Parker i Oslo
Ila (Oslo)
Grünerløkka